Η Ελλάδα έχει πλούσια αθλητική παράδοση και ιστορία από την αρχαιότητα, με σπουδαιότερο θεσμό τους Ολυμπιακούς Αγώνες, έως σήμερα. Έχει παίξει σημαντικό ρόλο στην ανάπτυξη του αθλητισμού στην σύγχρονη εποχή με την διοργάνωση των πρώτων σύγχρονων ολυμπιακών αγώνων το 1896. 

Ως χώρα έχει κατά καιρούς καταλάβει εξέχουσα θέση σε αρκετά αθλήματα, παρότι βρίσκεται περίπου στην μέση της κατάταξης των κρατών ανάλογα με τον πληθυσμό τους και εκτός πρώτης δεκάδας στην Ευρώπη.

Ειδικότερα, στο ποδόσφαιρο γνώρισε σπουδαία επιτυχία, με την εθνική Ελλάδος ανδρών να κερδίζει το Ευρωπαϊκό Πρωτάθλημα Ποδοσφαίρου το 2004. Ενώ στην καλαθοσφαίριση η εθνική Ελλάδας ανδρών έχει κατακτήσει 2 ευρωπαϊκούς τίτλους και ένα αργυρό μετάλλιο σε παγκόσμιο πρωτάθλημα. 

Πολλοί Έλληνες αθλητές και αθλήτριες έχουν επίσης σημειώσει αρκετές επιτυχίες και ιδιαίτερα από την δεκαετία του 1990 και μετά, έχουν κερδίσει παγκόσμιους τίτλους σε πολλά αθλήματα, όπως στον στίβο, στην γυμναστική, στην ιστιοπλοΐα, στην άρση βαρών, στην κωπηλασία, στο τζούντο, στην κολύμβηση, στην σκοποβολή, στην καλλιτεχνική κολύμβηση, στην πάλη, στο τάε κβο ντο, στην υδατοσφαίριση γυναικών, αλλά και στο καράτε. Συνολικά, έως τον Φεβρουάριο του 2024, η Ελλάδα είχε καταγράψει 57 παγκόσμιους τίτλους (χρυσά μετάλλια σε ατομικά αθλήματα και ένα παγκόσμιο τρόπαιο η εθνική ελλάδας υδατοσφαίρισης γυναικών) σε ολυμπιακά αθλήματα.

Οι Έλληνες αθλητές και αθλήτριες έχουν κερδίσει συνολικά 121 μετάλλια για την Ελλάδα σε 15 διαφορετικά ολυμπιακά αθλήματα στους Θερινούς Ολυμπιακούς Αγώνες, χωρίς να υπολογίζονται τα μετάλλια της Μεσολυμπιάδας του 1906. Έλληνες και ελληνίδες αθλητές και αθλήτριες με αναπηρία έχουν κερδίσει συνολικά 104 μετάλλια σε Θερινούς Παραολυμπιακούς Αγώνες, και 31 μετάλλια σε Ολυμπιακούς Αγώνες Κωφών. Η επιτυχημένη διοργάνωση των Ολυμπιακών και Παραολυμπιακών Αγώνων του 2004 οδήγησε στην περαιτέρω ανάπτυξη πολλών αθλητικών δομών, αλλά έχει υπάρξει κριτική ότι οι εγκαταστάσεις δεν αξιοποιήθηκαν επαρκώς μετά το τέλος των αγώνων και εγκαταλείφθηκαν.

Οργάνωση και εποπτεία
---------------------

### Εποπτεύων φορέας

Την εποπτεία και τον έλεγχο του αθλητισμού στην Ελλάδα έχει η Γενική Γραμματεία Αθλητισμού, η οποία σήμερα, υπάγεται στο Υπουργείο Παιδείας, Θρησκευμάτων και Αθλητισμού.

### Αθλητικά σωματεία

Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση της Γενικής Γραμματείας Αθλητισμού, στο τέλος του 2023 υπήρχαν εγγεγραμμένα περισσότερα από 6.500 χιλιάδες αθλητικά σωματεία.

### Αναγνωρισμένα αθλήματα και ομοσπονδίες

Σύμφωνα με τον ιστότοπο της Γενικής Γραμματείας Αθλητισμού, το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση και τον ιστότοπο της Διαύγειας, στην Ελλάδα υπάρχουν σήμερα αναγνωρισμένα περισσότερα από 100 αθλήματα και 56 ομοσπονδίες αθλημάτων. 

|  |  |
| --- | --- |
| **Άθλημα** | **Ομοσπονδία** |
| Αγωνιστική αλιεία | Ελληνική Ομοσπονδία Υποβρύχιας Δραστηριότητας και Αθλητικής Αλιείας |
| Αγωνιστική αναρρίχηση | Ελληνική Ομοσπονδία Ορειβασίας - Αναρρίχησης |
| Αεροβική γυμναστική | Ελληνική Γυμναστική Ομοσπονδία |
| Αερομοντελισμός | Ελληνική Αεραθλητική Ομοσπονδία |
| Αεροστατισμός | Ελληνική Αεραθλητική Ομοσπονδία |
| Αϊκίντο | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Αιωροπτερισμός | Ελληνική Αεραθλητική Ομοσπονδία |
| Ακροβατικά | Ελληνική Αεραθλητική Ομοσπονδία |
| Ακροβατική Γυμναστική | Ελληνική Γυμναστική Ομοσπονδία |
| Αλεξιπτωτισμός | Ελληνική Αεραθλητική Ομοσπονδία |
| Αλεξιπτωτισμός πλαγιάς | Ελληνική Αεραθλητική Ομοσπονδία |
| Αναρρίχηση βράχου | Ελληνική Ομοσπονδία Ορειβασίας - Αναρρίχησης |
| Ανεμοπορία | Ελληνική Αεραθλητική Ομοσπονδία |
| Ανοιχτή θάλασσα - Κολύμβηση μεγάλων αποστάσεων - Μαραθώνια κολύμβηση | Κολυμβητική Ομοσπονδία Ελλάδας |
| Αντιπτέριση | Ελληνική Ομοσπονδία Φιλάθλων Σωματείων Αντιπτέρισης |
| Αντισφαίριση | Ελληνική Φίλαθλη Ομοσπονδία Αντισφαίρισης |
| Άπνοια | Ελληνική Ομοσπονδία Υποβρύχιας Δραστηριότητας και Αθλητικής Αλιείας |
| Άρση βαρών | Ελληνική Ομοσπονδία Άρσης Βαρών |
| Άρση δραμιών | Πανελλήνια Ομοσπονδία Σωματικής Διάπλασης και Φίτνες |
| Γενική αεροπορία | Ελληνική Αεραθλητική Ομοσπονδία |
| Γκολφ | Ελληνική Ομοσπονδία Γκολφ |
| Γουσού Κουνγκ Φου | Ελληνική Ομοσπονδία Γου Σου Κουνγκ Φου |
| Γυμναστική για όλους | Ελληνική Γυμναστική Ομοσπονδία |
| Δίαθλο | Ελληνική Ομοσπονδία Χειμερινών Αθλημάτων |
| Διελκυστίνδα | Ελληνική Ομοσπονδία Διελκυστίνδας |
| Εδαφοσφαίριση | Ελληνική Ομοσπονδία Εδαφοσφαίρισης |
| Ελικόπτερα | Ελληνική Αεραθλητική Ομοσπονδία |
| Ενόργανη γυμναστική | Ελληνική Γυμναστική Ομοσπονδία |
| Επιτραπέζια αντισφαίριση | Ελληνική Φίλαθλη Ομοσπονδία Επιτραπέζιας Αντισφαίρισης |
| Ζατρίκιο - σκάκι | Ελληνική Σκακιστική Ομοσπονδία |
| Ζίου ζίτσου | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Ηλεκτρονικά αθλήματα (e-sports) | Ελληνική Ομοσπονδία Ηλεκτρονικού Αθλητισμού |
| Θαλάσσιο σκι | Ελληνική Ομοσπονδία Θαλασσίου Σκι |
| Ιππασία | Ελληνική Ομοσπονδία Ιππασίας |
| Ιστιοπλοΐα | Ελληνική Ιστιοπλοϊκή Ομοσπονδία |
| Καλαθοσφαίριση | Ελληνική Ομοσπονδία Καλαθοσφαίρισης |
| Καλλιτεχνική κολύμβηση | Κολυμβητική Ομοσπονδία Ελλάδας |
| Καλλιτεχνικό πατινάζ | Ελληνική Ομοσπονδία Χειμερινών Αθλημάτων |
| Κανόε - Καγιάκ | Ελληνική Ομοσπονδία Κανόε-Καγιάκ Όρθιας Σανιδοκωπηλασίας Κυματολίσθησης με Σανίδα |
| Καράτε | Ελληνική Ομοσπονδία Καράτε |
| Καταδύσεις | Κολυμβητική Ομοσπονδία Ελλάδας |
| Κέρλινγκ | Ελληνική Ομοσπονδία Χειμερινών Αθλημάτων |
| Κικ-μπόξινγκ | Πανελλήνια Ομοσπονδία Κικ Μπόξινγκ |
| Κολύμβηση | Κολυμβητική Ομοσπονδία Ελλάδας |
| Κόμπατ ζίου-ζίτσου | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Κουρές ή Κουράς | Ελληνική Ομοσπονδία Μαχητικών Τεχνών Σάμπο, Κουράς, Τσιδαόμπα |
| Κρίκετ | Ελληνική Ομοσπονδία Κρίκετ |
| Κυματολίσθηση με σανίδα | Ελληνική Ομοσπονδία Κανόε-Καγιάκ Όρθιας Σανιδοκωπηλασίας Κυματολίσθησης με Σανίδα |
| Κωπηλασία | Ελληνική Κωπηλατική Ομοσπονδία Φιλάθλων Ναυτικών Σωματείων |
| Μηχανοκίνητος αθλητισμός (αυτοκίνητο - καρτ) | Ομοσπονδία Μηχανοκίνητου Αθλητισμού Ελλάδος |
| Μοντέρνο Πένταθλο | Ελληνική Ομοσπονδία Μοντέρνου Πεντάθλου |
| Μοτοσυκλέτα [Μοτοσικλετισμός] | Αθλητική Μοτοσυκλετιστική Ομοσπονδία Ελλάδας |
| Μουαϊτάι | Πανελλήνια Ομοσπονδία Μουάιτάι |
| Μπέιζμπολ | Ελληνική Ομοσπονδία Μπέιζμπολ Σόφτμπολ |
| Μπέιζμπολ5 | Ελληνική Ομοσπονδία Μπέιζμπολ Σόφτμπολ |
| Μπιλιάρδο | Ελληνική Ομοσπονδία Αθλημάτων Ακρίβειας |
| Μπόουλινγκ | Ελληνική Ομοσπονδία Αθλημάτων Ακρίβειας |
| Μπουντοκάι | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Μπραζίλιαν ζίου-ζίτσου | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Μπρέικινγκ | Ελληνική Ομοσπονδία Τσιρλίντινγκ – Αθλητικού Ομαδικού Χορού |
| Μπριτζ | Ελληνική Ομοσπονδία Μπριτζ |
| Νιν ζουτσού | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Ξιφασκία | Ελληνική Ομοσπονδία Ξιφασκίας |
| Ορειβατικό σκι | Ελληνική Ομοσπονδία Ορειβασίας - Αναρρίχησης |
| Όρθια σανιδοκωπηλασία - Όρθιο κανόε-σανίδας | Ελληνική Ομοσπονδία Κανόε-Καγιάκ Όρθιας Σανιδοκωπηλασίας Κυματολίσθησης με Σανίδα |
| Παγκράτιο | Ελληνική Ομοσπονδία Παγκράτιου Αθλήματος |
| Παγοδρομία | Ελληνική Ομοσπονδία Χειμερινών Αθλημάτων |
| Πάλη | Ελληνική Ομοσπονδία Πάλης |
| Πετοσφαίριση | Ελληνική Ομοσπονδία Πετοσφαίρισης |
| Ποδηλασία | Ελληνική Ομοσπονδία Ποδηλασίας |
| Ποδόσφαιρο | Ελληνική Ποδοσφαιρική Ομοσπονδία |
| Ποδόσφαιρο σάλας | Ελληνική Ποδοσφαιρική Ομοσπονδία |
| Πυγμαχία | Ελληνική Ομοσπονδία Πυγμαχίας |
| Ράγκμπυ [γιούνιον] | Ελληνική Ομοσπονδία Ράγκμπυ |
| Ράγκμπυ λιγκ | Ελληνική Ομοσπονδία Ράγκμπυ Λιγκ |
| Ράφτινγκ | Ελληνική Ομοσπονδία Κανόε-Καγιάκ Όρθιας Σανιδοκωπηλασίας Κυματολίσθησης με Σανίδα |
| Ρυθμική γυμναστική | Ελληνική Γυμναστική Ομοσπονδία |
| Σάμπο | Ελληνική Ομοσπονδία Μαχητικών Τεχνών Σάμπο, Κούρες, Τσιδαόμπα |
| Σκοποβολή | Σκοπευτική Ομοσπονδία Ελλάδας |
| Σου Μπακ Ντο-Μου Ντουκ Καν | Ελληνική Φίλαθλος Ερασιτεχνική Ομοσπονδία Ζίου Ζίτσου |
| Σούμο | Πανελλήνια Ομοσπονδία Σούμο |
| Σόφτμπολ | Ελληνική Ομοσπονδία Μπέιζμπολ Σόφτμπολ |
| Στίβος - Κλασικός αθλητισμός | Σύνδεσμος Ελληνικών Γυμναστικών Αθλητικών Σωματείων |
| Σωματική διάπλαση και φίτνες | Πανελλήνια Ομοσπονδία Σωματικής Διάπλασης και Φίτνες |
| Τάεκβοντο ITF | Αθλητική Ομοσπονδία Τάε Κβον Ντο Ελλάδος |
| Τάεκβοντο WTF | Ελληνική Ομοσπονδία Ταε Κβον Ντο |
| Τεχνική κολύμβηση | Κολυμβητική Ομοσπονδία Ελλάδας |
| Τζούντο | Ελληνική Ομοσπονδία Τζούντο |
| Τοιχοσφαίριση | Ελληνική Φίλαθλη Ομοσπονδία Αντισφαίρισης |
| Τοξοβολία | Ελληνική Ομοσπονδία Τοξοβολίας |
| Τραμπολίνο | Ελληνική Γυμναστική Ομοσπονδία |
| Τρίαθλο | Τριαθλητική Ομοσπονδία Ελλάδας |
| Τροχοσανίδα | Ελληνική Ομοσπονδία Τροχοσανίδας |
| Τσιδαόμπα | Ελληνική Ομοσπονδία Μαχητικών Τεχνών Σάμπο, Κούρες, Τσιδαόμπα |
| Τσιρλίντινγκ | Ελληνική Ομοσπονδία Τσιρλίντινγκ – Αθλητικού Ομαδικού Χορού |
| Υδατοσφαίριση | Κολυμβητική Ομοσπονδία Ελλάδας |
| Υπερελαφρά | Ελληνική Αεραθλητική Ομοσπονδία |
| Υποβρύχια δραστηριότητα | Ελληνική Ομοσπονδία Υποβρύχιας Δραστηριότητας και Αθλητικής Αλιείας |
| Χειροσφαίριση | Ομοσπονδία Χειροσφαιρίσεως Ελλάδος |
| Χειροσφαίριση επί άμμου [παράκτια χειροσφαίριση] | Ομοσπονδία Χειροσφαιρίσεως Ελλάδος |
| Χιονοδρομία | Ελληνική Ομοσπονδία Χειμερινών Αθλημάτων |
| Χόκεϋ επί πάγου | Ελληνική Ομοσπονδία Χειμερινών Αθλημάτων |
| Χόκεϋ επί χόρτου | Ελληνική Ομοσπονδία Χόκεϋ |

### Αναγνωρισμένα αθλήματα ΑμεΑ και ομοσπονδίες

Επίσης είναι αναγνωρισμένες 5 ομοσπονδίες αθλημάτων για άτομα με αναπηρία που καλλιεργούν πάνω από 40 παρα-αθλήματα, όπως λεγονται επίσης.

| Άθλημα | Ομοσπονδία |
| --- | --- |
| Επιτραπέζια αντισφαίριση ΑΟΝΜ | Αθλητική Ομοσπονδία Νεφροπαθών & Μεταμοσχευμένων |
| Κολύμβηση ΑΟΝΜ | Αθλητική Ομοσπονδία Νεφροπαθών & Μεταμοσχευμένων |
| Μπόουλινγκ ΑΟΝΜ | Αθλητική Ομοσπονδία Νεφροπαθών & Μεταμοσχευμένων |
| Ποδηλασία ΑΟΝΜ | Αθλητική Ομοσπονδία Νεφροπαθών & Μεταμοσχευμένων |
| Στίβος ΑΟΝΜ | Αθλητική Ομοσπονδία Νεφροπαθών & Μεταμοσχευμένων |
| Αντισφαίριση με Αμαξίδιο | Εθνική Αθλητική Ομοσπονδία Ατόμων με Αναπηρίες |
| Άρση Βαρών σε Πάγκο | Εθνική Αθλητική Ομοσπονδία Ατόμων με Αναπηρίες |
| Γκόλμπολ | Εθνική Αθλητική Ομοσπονδία Ατόμων με Αναπηρίες |
| Επιτραπέζια Αντισφαίριση | Εθνική Αθλητική Ομοσπονδία Ατόμων με Αναπηρίες |
| Κολύμβηση | Εθνική Αθλητική Ομοσπονδία Ατόμων με Αναπηρίες |
| Μπότσια | Εθνική Αθλητική Ομοσπονδία Ατόμων με Αναπηρίες |
| παραΚάνοε | Εθνική Αθλητική Ομοσπονδία Ατόμων με Αναπηρίες |
| παραΜπάντμιντον | Εθνική Αθλητική Ομοσπονδία Ατόμων με Αναπηρίες |
| Ξιφασκία με Αμαξίδιο | Εθνική Αθλητική Ομοσπονδία Ατόμων με Αναπηρίες |
| παραΤρίαθλο | Εθνική Αθλητική Ομοσπονδία Ατόμων με Αναπηρίες |
| Πετοσφαίριση Καθιστών | Εθνική Αθλητική Ομοσπονδία Ατόμων με Αναπηρίες |
| Ποδηλασία | Εθνική Αθλητική Ομοσπονδία Ατόμων με Αναπηρίες |
| Ποδόσφαιρο 5x5 | Εθνική Αθλητική Ομοσπονδία Ατόμων με Αναπηρίες |
| Σκοποβολή | Εθνική Αθλητική Ομοσπονδία Ατόμων με Αναπηρίες |
| Στίβος | Εθνική Αθλητική Ομοσπονδία Ατόμων με Αναπηρίες |
| Τζούντο | Εθνική Αθλητική Ομοσπονδία Ατόμων με Αναπηρίες |
| Τοξοβολία | Εθνική Αθλητική Ομοσπονδία Ατόμων με Αναπηρίες |
| Αλπικό Σκι | Εθνική Αθλητική Ομοσπονδία Ατόμων με Αναπηρίες |
| παραΧιονοσανίδα | Εθνική Αθλητική Ομοσπονδία Ατόμων με Αναπηρίες |
| Καλαθοσφαίριση Ν.Α. | Εθνική Αθλητική Ομοσπονδία Ατόμων με Αναπηρίες |
| Σκάκι Τυφλών | Εθνική Αθλητική Ομοσπονδία Ατόμων με Αναπηρίες |
| Αντισφαίριση | Ελληνική Ομοσπονδία Αθλητισμού Κωφών |
| Ανώμαλος Δρόμος | Ελληνική Ομοσπονδία Αθλητισμού Κωφών |
| Επιτραπέζια Αντισφαίριση | Ελληνική Ομοσπονδία Αθλητισμού Κωφών |
| Καλαθοσφαίριση και 3x3 | Ελληνική Ομοσπονδία Αθλητισμού Κωφών |
| Καράτε | Ελληνική Ομοσπονδία Αθλητισμού Κωφών |
| Κλασσικός Αθλητισμός (Στίβος) | Ελληνική Ομοσπονδία Αθλητισμού Κωφών |
| Κολύμβηση | Ελληνική Ομοσπονδία Αθλητισμού Κωφών |
| Μπόουλινγκ | Ελληνική Ομοσπονδία Αθλητισμού Κωφών |
| Πάλη (Ελευθέρα & Ελληνορωμαϊκή) | Ελληνική Ομοσπονδία Αθλητισμού Κωφών |
| Πετοσφαίριση και πετοσφαίριση επί άμμου | Ελληνική Ομοσπονδία Αθλητισμού Κωφών |
| Ποδηλασία δρόμου και ποδηλασία βουνού | Ελληνική Ομοσπονδία Αθλητισμού Κωφών |
| Ποδόσφαιρο και ποδόσφαιρο σάλας | Ελληνική Ομοσπονδία Αθλητισμού Κωφών |
| Ταεκβοντό | Ελληνική Ομοσπονδία Αθλητισμού Κωφών |
| Τζούντο | Ελληνική Ομοσπονδία Αθλητισμού Κωφών |
| Σκάκι | Ελληνική Ομοσπονδία Αθλητισμού Κωφών |
| Σκοποβολή | Ελληνική Ομοσπονδία Αθλητισμού Κωφών |
| Καλαθοσφαίριση με αμαξίδιο | Ομοσπονδία Σωματείων Ελλήνων Καλαθοσφαιριστών με Αμαξίδιο |
| Ποδόσφαιρο ατόμων με ακρωτηριασμό | Ελληνική Ομοσπονδία Ποδοσφαίρου Ατόμων με Ακρωτηριασμό |

### Προσπάθειες ανάπτυξης άλλων αθλημάτων

Κατά καιρούς έχουν γίνει προσπάθειες ανάπτυξης και άλλων αθλημάτων στην Ελλάδα, όπως:

* ποδοβόλεϊ, με σημαντικές διεθνείς διοργανώσεις να διεξάγονται στην Ελλάδα αλλά χωρίς ακόμα να έχει συμπληρωθεί ο απαιτούμενος αριθμός σωματείων ώστε να συγκροτηθεί ομοσπονδία.
* κόρφμπολ, για το οποίο έχουν γίνει προσπάθειες ανάπτυξης με σεμινάρια, εξάσκηση του αθλήματος σε πανεπιστήμια, διοργάνωση πρωταθλήματος Ελλάδας και συγκρότηση εθνικής ομάδας.
* λακρός, η προσπάθεια ανάπτυξης του οποίου ξεκίνησε κυρίως από ομογενείς, αρχικά επικεντρωμένη στη Θεσσαλονίκη, και με συγκρότηση εθνικής ομάδας, η οποία κατέλαβε την 19η θέση στο Παγκόσμιο Πρωτάθλημα Λακρός του 2018.
* ποδοαντισφαίριση
* κροκέ, το οποίο παίζεται κυρίως στην Κέρκυρα, με το "Ελληνικό Ανοιχτό Τουρνουά Κροκέ" να πραγματοποιείται στη Μαρίνα Γουβιών, με τη συμμετοχή τόσο ξένων αθλητών, όσο και αθλητών του Κερκυραϊκού Ομίλου Κροκέ.

Δημοφιλία αθλημάτων
-------------------

Το 2021 διενεργήθηκε μια έρευνα για λογαριασμό της Οργανωτικής Επιτροπής Διοργανώσεων Μηχανοκίνητου Αθλητισμού (Motorsport Greece), με σκοπό την ποσοτική έρευνα καταγραφής στάσεων και αντιλήψεων για τον μηχανοκίνητο αθλητισμό στην Ελλάδα. Μια από τις ερωτήσεις ήταν: "ποιο ή ποια σπορ θα λέγατε ότι παρακολουθείτε περισσότερο;" Με βάση τις απαντήσεις, η δημοφιλία των αθλημάτων στην Ελλάδα, ως προς την θέαση, και κατά φθίνουσα σειρά είναι: ποδόσφαιρο, καλαθοσφαίριση, στίβος, μηχανοκίνητος αθλητισμός, αντισφαίριση, πετοσφαίριση, υδατοσφαίριση, πολεμικές τέχνες, κ.α. Σε αντίστοιχη έρευνα το 2022, η σειρα δημοφιλίας των αθλημάτων παρέμεινε η ίδια.

Ομαδικά αθλήματα
----------------

### Διαδεδομένα ομαδικά αθλήματα

Στην Ελλάδα, πέντε θεωρούνται τα κυριότερα και πιο διαδεδομένα ομαδικά αθλήματα, τα οποία είναι όλα και ολυμπιακά: ποδόσφαιρο, καλαθοσφαίριση, πετοσφαίριση, υδατοσφαίριση, και χειροσφαίριση. Τα τέσσερα πρώτα είναι μεταξύ των 8 δημοφιλέστερων στην Ελλάδα, με το ποδόσφαιρο και την καλαθοσφαίριση να είναι τα δημοφιλέστερα.

#### Ποδόσφαιρο

Το ποδόσφαιρο θεωρείται το πιο δημοφιλές άθλημα στην Ελλάδα. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν περισσότερα από 2.200 σωματεία εγγεγραμμένα για το άθλημα αυτό.

Όσον αφορά τους άνδρες, οι δύο σημαντικότεροι θεσμοί είναι το πρωτάθλημα Ελλάδας που θεωρείται ότι ξεκίνησε επισήμως την περίοδο 1927–1928, και το κύπελλο Ελλάδας, το οποίο ξεκίνησε την περίοδο 1931–1932. Και στους δύο θεσμούς πολυνίκης είναι ο Ολυμπιακός Πειραιώς. 

Σε επίπεδο γυναικών πρωτάθλημα Ελλάδας θεωρείται ότι διεξάγεται επίσημα από την περίοδο 1989–90, και κύπελλο Ελλάδας από την περίοδο 1999-2000. Και στους δύο θεσμούς πολυνίκης είναι ο Π.Α.Ο.Κ.

Μεγαλύτερη διάκριση σε επίπεδο εθνικών ομάδων είναι αδιαμφισβήτητα η κατάκτηση του Ευρωπαϊκού Πρωταθλήματος Ποδοσφαίρου 2004 από την Εθνική Ελλάδας ανδρών.

Σε επίπεδο συλλόγων, μεγαλύτερη διεθνής επιτυχία είναι η συμμετοχή του Παναθηναϊκού στον τελικό του Κυπέλλου Πρωταθλητριών Ομάδων Ευρώπης 1971.

#### Καλαθοσφαίριση

*Κύριο λήμμα: Καλαθοσφαίριση στην Ελλάδα*

Η καλαθοσφαίριση θεωρείται το δεύτερο πιο δημοφιλές άθλημα στην Ελλάδα. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν περισσότερα από 850 σωματεία εγγεγραμμένα για το άθλημα αυτό.

Όσον αφορά τους άνδρες, οι δύο σημαντικότεροι θεσμοί είναι το Πρωτάθλημα Ελλάδας, το οποίο θεωρείται ότι ξεκίνησε επισήμως την περίοδο 1927-28, και το Κύπελλο Ελλάδας, το οποίο ξεκίνησε το 1976. Και στους δύο θεσμούς πολυνίκης είναι ο Παναθηναϊκός.

Όσον αφορά τις γυναίκες, οι δύο σημαντικότεροι θεσμοί είναι το Πρωτάθλημα Ελλάδας, το οποίο ξεκίνησε την περίοδο 1967–68, και πολυνίκης είναι ο Α.Ο. Σπόρτιγκ, και το Κύπελλο Ελλάδας, το οποίο ξεκίνησε την περίοδο 1995-96 και πολυνίκης είναι ο Ολυμπιακός Πειραιώς. 

Σπουδαιότερες επιτυχίες εθνικών ομάδων είναι οι δύο κατακτήσεις Ευρωμπάσκετ (1987, 2005) και το αργυρό μετάλλιο (2006) στο Παγκόσμιο Κύπελλο Καλαθοσφαίρισης, από την Εθνική Ελλάδας ανδρών.

Οι ελληνικοί σύλλογοι έχουν κερδίσει πλήθος τροπαίων σε διεθνές επίπεδο. Στους άνδρες, σπουδαιότερες διεθνείς επιτυχίες είναι η κατάκτηση της Ευρωλίγκας, 6 φορές από τον Παναθηναϊκό (1995–96, 1999–00, 2001–02, 2006–07, 2008–09, 2010–11) και 3 φορές από τον Ολυμπιακό (1996–97, 2011–12, 2012–13). 

Στις γυναίκες, σπουδαιότερη διεθνής επιτυχία η κατάκτηση του EuroCup Γυναικών της περιόδου 2009-2010, από τον Αθηναϊκό. 

#### Πετοσφαίριση

Η πετοσφαίριση είναι μεταξύ των δημοφιλέστερων αθλημάτων στην Ελλάδα και το τρίτο δημοφιλέστερο ομαδικό άθλημα. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν περισσότερα από 430 εγγεγραμμένα σωματεία για αυτό το άθλημα.

Όσον αφορά τους άνδρες, οι σημαντικότεροι θεσμοί είναι το Πρωτάθλημα Ελλάδας, που θεωρείται ότι ξεκίνησε επίσημα το 1936, το Κύπελλο Ελλάδας, που ξεκίνησε το 1981, και το Λιγκ Καπ, που ξεκίνησε την περίοδο 2011-2012. Και στους τρεις θεσμούς πολυνίκης σύλλογος είναι ο Ολυμπιακός Πειραιώς. Άλλος ένας ενεργός θεσμός είναι το Σούπερ Καπ, που διεξήχθη για πρώτη φορά το 1997, και στον οποίο πολυνίκης σύλλογος είναι ο Ηρακλής Θεσσαλονίκης. 

Όσον αφορά τις γυναίκες, οι σημαντικότεροι θεσμοί είναι το Πρωτάθλημα Ελλάδας, που θεωρείται ότι ξεκίνησε την περίοδο 1970–71, με πολυνίκη σύλλογο τον Παναθηναϊκό, και το Κύπελλο Ελλάδας, που ξεκίνησε την περίοδο 1998–99, και όπου πολυνίκης σύλλογος είναι ο Ολυμπιακός Πειραιώς.

Σε επίπεδο εθνικών ομάδων, σπουδαιότερη επιτυχία είναι το χάλκινο μετάλλιο της Εθνικής Ελλάδας ανδρών, στο Ευρωπαϊκό Πρωτάθλημα Πετοσφαίρισης το 1987 στην Γάνδη του Βελγίου.

Σε επίπεδο συλλόγων, στους άνδρες σπουδαιότερες επιτυχίες είναι οι δύο κατακτήσεις Κυπέλλων Κυπελλούχων / CEV Top Teams Cup από τον Ολυμπιακό τις περιόδους 1995-1996 και 2004-2005, και στις γυναίκες η κατάκτηση του Challenge Cup πετοσφαίρισης γυναικών από τον Ολυμπιακό την περίοδο 2017-2018.

#### Υδατοσφαίριση

Η υδατοσφαίριση είναι μεταξύ των δημοφιλέστερων αθλημάτων στην Ελλάδα και το τέταρτο δημοφιλέστερο ομαδικό άθλημα. Είναι το μοναδικό ομαδικό άθλημα στο οποίο η Ελλάδα έχει κερδίσει μετάλλια σε Ολυμπιακούς Αγώνες. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν 79 σωματεία εγγεγραμμένα για αυτό το άθλημα.

Όσον αφορά τους άνδρες, οι σημαντικότεροι θεσμοί είναι το Πρωτάθλημα Ελλάδας, που θεωρείται ότι ξεκίνησε το 1928, με πολυνίκη σύλλογο τον Εθνικό Ο.Φ.Π.Φ. και το Κύπελλο Ελλάδας, που ξεκίνησε το 1953, με πολυνίκη σύλλογο τον Ολυμπιακό Σ.Φ.Π.

Όσον αφορά τις γυναίκες, οι σημαντικότεροι θεσμοί είναι το Πρωτάθλημα Ελλάδας, που ξεκίνησε το 1988, και το Κύπελλο Ελλάδας, που ξεκίνησε την περίοδο 2017-2018. Και στους δύο θεσμούς πολυνίκης σύλλογος είναι ο Ολυμπιακός Πειραιώς.

Η υδατοσφαίριση είναι το άθλημα στο οποίο η Ελλάδα έχει τις μεγαλύτερες επιτυχίες σε επίπεδο εθνικών ομάδων. H Εθνική Ελλάδας γυναικών έχει κατακτήσει ένα Παγκόσμιο Πρωτάθλημα (2011), ένα αργυρό ολυμπιακό μετάλλιο (2004), μία Παγκόσμια Λίγκα (2005), ένα Ευρωπαϊκό Κύπελλο (2018), και πλήθος άλλων μεταλλίων σε διεθνείς διοργανώσεις. Οι σπουδαιότερες επιτυχίες της Εθνική Ελλάδας ανδρών είναι το αργυρό μετάλλιο στους Ολυμπιακούς του Τόκιο, που πραγματοποιήθηκαν εξ αναβολής το 2021, και το αργυρό μετάλλιο στο Παγκόσμιο Πρωτάθλημα Υγρού Στίβου το 2023, ενώ έχει κερδίσει και πλήθος άλλων μεταλλίων σε διεθνείς διοργανώσεις. 

Οι ελληνικοί σύλλογοι έχουν κερδίσει πλήθος τροπαίων σε διεθνές επίπεδο. Σπουδαιότερες επιτυχίες στους άνδρες είναι οι κατακτήσεις 2 Κυπέλλων πρωταθλητριών Ευρώπης/Champions League (2002, 2018) και ενός Σούπερ Καπ Ευρώπης (2002) από τον Ολυμπιακό. Στις γυναίκες, σπουδαιότερες επιτυχίες είναι οι κατακτήσεις Κυπέλλων πρωταθλητριών Ευρώπης, 3 φορές από τον Ολυμπιακό Πειραιώς (2014-2015, 2020-2021, 2021-2022), 2 φορές από τον Ν.Ο. Βουλιαγμένης (2008-2009, 2009-2010), και 2 φορές από τον Α.Ν.Ο. Γλυφάδας (1999-2000, 2002-2003). Καθώς και οι κατακτήσεις του Σούπερ Καπ Ευρώπης, 3 φορές από τον Ολυμπιακό Πειραιώς (2015, 2021, 2022), και 2 φορές από τον Ν.Ο. Βουλιαγμένης (2009, 2010). 

#### Χειροσφαίριση

Η χειροσφαίριση θεωρείται ένα από τα πέντε κυριότερα και πιο διαδεδομένα ομαδικά αθλήματα στην Ελλάδα. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν 84 σωματεία εγγεγραμμένα για το άθλημα αυτό.

Όσον αφορά τους άνδρες, οι σημαντικότεροι θεσμοί είναι το Πρωτάθλημα Ελλάδας, που θεωρείται ότι ξεκίνησε την περίοδο 1979-1980, με πολυνίκη σύλλογο τον Ιωνικό Ν.Φ. και το Κύπελλο Ελλάδας, που ξεκίνησε την περίοδο 1982-1983, με πολυνίκη τον Φίλιππο Βέροιας. Ενεργός θεσμός είναι και το Σούπερ Καπ, με πολυνίκη τον Ολυμπιακό. 

Όσον αφορά τις γυναίκες, οι σημαντικότεροι θεσμοί είναι το Πρωτάθλημα Ελλάδας, που ξεκίνησε το 1982, και το Κύπελλο Ελλάδας, που ξεκίνησε το 1987. Και στους δύο θεσμούς πολυνίκης σύλλογος είναι ο Γ.Α.Σ. Αναγέννηση Άρτας. Επίσης, το 2023 διοργανώθηκε για πρώτη φορά Σούπερ Καπ, το οποίο κατέκτησε ο Π.Α.Ο.Κ.

Σε επίπεδο εθνικών ομάδων δεν έχει σημειωθεί κάποια πολύ σπουδαία διάκριση. Οι μεγαλύτερες επιτυχίες της Εθνικής Ελλάδας χειροσφαίρισης ανδρών ήταν η 6η θέση στους Ολυμπιακούς Αγώνες της Αθήνας το 2004, και η 6η θέση στο Παγκόσμιο Πρωτάθλημα Χειροσφαίρισης το 2005 στην Τυνησία.

Ωστόσο, σπουδαίες επιτυχίες έχουν σημειωθεί σε επίπεδο ελληνικών συλλόγων με κατακτήσεις της τρίτης τη τάξει ευρωπαϊκής διοργάνωσης, του Ευρωπαϊκού Κυπέλλου, όπως ονομάζεται πλέον σήμερα, μία φορά από τον Διομήδη Άργους (2012) και μία φορά από την Α.Ε.Κ. (2021).

### Παραλλαγές αθλημάτων διακριτά αναγνωρισμένες

Στην δεκαετία του 2020 έχει αρχίσει μια προσπάθεια αναγνώρισης από την Γ.Γ.Α. ως ξεχωριστών αθλημάτων, κάποιων ομαδικών αθλημάτων που αποτελούν παραλλαγή των βασικών ή παραδοσιακών. Έτσι, έχουν αναγνωριστεί ως ξεχωριστά αθλήματα η χειροσφαίριση επί άμμου, το ποδόσφαιρο σάλας, αλλά εξαρχής και το μπέιζμπολ5 κατά την υπαγωγή του μπέιζμπολ στην σχετική ομοσπονδία. 

#### Χειροσφαίριση επί άμμου - παράκτια χειροσφαίριση

Η χειροσφαίριση επί άμμου ή παράκτια χειροσφαίριση, αναγνωρίστηκε ως ξεχωριστό άθλημα ή κλάδος άθλησης, υπαγόμενο στην Ομοσπονδία Χειροσφαιρίσεως Ελλάδας το 2021.

Η αναγνώριση ήρθε μετά από χρόνια σπουδαίων επιτυχιών, αλλά και ενόψει της διεξαγωγής του Παγκόσμιου Πρωταθλήματος στο Ηράκλειο το 2022.

Σε επίπεδο εθνικών ομάδων, η Εθνικής Ελλάδας γυναικών έχει πραγματοποιήσει την μέγιστη επιτυχία στο συγκεκριμένο άθλημα, κατακτώντας το Παγκόσμιο Πρωτάθλημα το 2018. Η Εθνική Ελλάδας ανδρών έχει να επιδείξει ως σπουδαιότερες επιτυχίες την 4η θέση στο Παγκόσμιο Πρωτάθλημα του 2022 στο Ηράκλειο, και το χρυσό μετάλλιο στους Παράκτιους Μεσογειακούς Αγώνες του 2019 στην Πατρα.

Οι ελληνικοί σύλλογοι έχουν να επιδείξουν επίσης μεγάλες επιτυχίες, με σπουδαιότερες την κατάκτηση του ευρωπαϊκού τροπαίου EBT Masters, στις γυναίκες από την Avant Garde το 2009, και στους άνδρες από τον Γ.Α.Σ. Κιλκίς το 2016.

Σε εγχώριο επίπεδο σπουδαιότεροι θεσμοί είναι τα πανελλήνια πρωταθλήματα και τα κύπελλα Ελλάδας ανδρών και γυναικών.

#### Ποδόσφαιρο σάλας

Το ποδόσφαιρο σάλας ξεκίνησε να αναπτύσσεται συστηματικά στην Ελλάδα από τη δεκαετία του 1990. Υπάγεται στην Ε.Π.Ο. αλλά από τον Μάιο του 2023 αναγνωρίστηκε ως ξεχωριστό άθλημα από την Γ.Γ.Α. Τον Φεβρουάριο του 2024 χορηγήθηκε από την Γ.Γ.Α. ειδική αθλητική αναγνώριση στην Ένωση Ποδοσφαιρικών Σωματείων Σάλας Νοτίου, Κεντρικής Ελλάδας και Νήσων, με αριθμό μητρώου ΓΓΑ ΨΑ11 πιο γνωστή ως Ένωση Ποδοσφαιρικών Σωματείων Σάλας (ΕΠΣΣ), η οποία διοργανώνει και τους κυριότερους θεσμούς.

Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν 62 σωματεία εγγεγραμμένα για το άθλημα αυτό.

Στους άνδρες κυριότεροι θεσμοί είναι το Πρωτάθλημα Ελλάδας ποδοσφαίρου σάλας ανδρών, που ξεκίνησε επίσημα από την περίοδο 1997-1998, και το Κύπελλο Ελλάδος ποδοσφαίρου σάλας ανδρών, που ξεκίνησε την περίοδο 2000-2001. Και στους δύο θεσμούς πολυνίκης είναι ο Σ.Φ.Α. Αθήνα 90΄. Ενεργός θεσμός είναι και το Σούπερ Καπ, με πολυνίκη σύλλογο την Α.Ε.Κ.

Στις γυναίκες, κυριότεροι θεσμοί είναι το Πρωτάθλημα Ελλάδας ποδοσφαίρου σάλας γυναικών, που ξεκίνησε επίσημα από την περίοδο 2022-2023, και το Κύπελλο Ελλάδας ποδοσφαίρου σάλας γυναικών. Το πρώτο επίσημο πρωτάθλημα κατέκτησε η Α.Ε.Κ. Διοργανώνεται επίσης και Σούπερ Καπ προς τιμήν της ακτιβίστριας-δικηγόρου Βασιλικής Αυγουστίνου.

Η Εθνική Ελλάδας Ποδοσφαίρου Σάλας Ανδρών συγκροτήθηκε στα τέλη της δεκαετίας του 1990. Υπάγεται στην Ε.Π.Ο.

### Άλλα ομαδικά αθλήματα

#### Ανάπτυξη ενόψει Ολυμπιακών Αγώνων

Τις δεκαετίες του 1990 και του 2000, ενόψει και της διοργάνωσης των Ολυμπιακών Αγώνων της Αθήνας, έγινε προσπάθεια ανάπτυξης διαφόρων άλλων ομαδικών αθλημάτων. Έτσι, αναβίωσε το Πρωτάθλημα Ελλάδας χόκεϊ επί χόρτου, ξεκίνησε το Πρωτάθλημα Ελλάδας μπέιζμπολ, το Πρωτάθλημα Ελλάδας σόφτμπολ γυναικών, το Πρωτάθλημα Ελλάδας ράγκμπι γιούνιον ανδρών, και άλλα.

#### Δεκαετία της κρίσης

Την δεκαετία του 2010, παράλληλα με την οικονομική κρίση, επήλθε και κρίση στον αθλητισμό. Σημειώθηκαν πολλαπλές ανακλήσεις ομοσπονδιών, αλλά και σωματείων, τόσο ομαδικών, όσο και ατομικών αθλημάτων. Ανακλήθηκε η χορήγηση άδειας της Ελληνικής Ομοσπονδίας Χόκεϋ επί χόρτου, εν μέσω δημοσιευμάτων για σκάνδαλα με σκοπό την μοριοδότηση μαθητών, της Ελληνικής Φίλαθλης Ομοσπονδίας Μπέιζμπολ, με το άθλημα να υπάγεται στην Ελληνική Γυμναστική Ομοσπονδία, της Ελληνικής Ομοσπονδίας Ράγκμπυ με το άθλημα να υπάγεται στην Ομοσπονδία Χειροσφαιρίσεως Ελλάδος. Παράλληλα, το ράγκμπι λιγκ υπήχθη στην Ελληνική Ομοσπονδία Μοντέρνου Πεντάθλου.

#### Προσπάθεια αναδιοργάνωσης

Στη δεκαετία του 2020 γίνεται μια προσπάθεια αναδιοργάνωσης και εκ νέου ανάπτυξης διαφόρων ομαδικών αλλά και ατομικών αθλημάτων. Έτσι αναγνωρίστηκε εκ νέου η Ελληνική Ομοσπονδία Χόκεϊ (2021) και συστάθηκε Ελληνική Ομοσπονδία Μπέιζμπολ Σόφτμπολ (2021-22) Παράλληλα γίνεται προσπάθεια ανάπτυξης τόσο του ράγκμπι γιούνιον, με την εκ νέου αναγνώριση της Ελληνικής Ομοσπονδίας Ράγκμπυ (2023), όσο και του ράγκμπι λιγκ, με την αναγνώριση της Ελληνικής Ομοσπονδίας Ράγκμπι Λιγκ (2022). Το 2022 αναγνωρίστηκε επίσης η Ελληνική Ομοσπονδία Διελκυστίνδας και ανακοινώθηκε η διεξαγωγή του 1ου Πανελλήνιου πρωταθλήματος Διελκυστίνδας κλειστού χώρου.

Ατομικά αθλήματα
----------------

### Ατομικά αθλήματα με ολυμπιακές ή παγκόσμιες διακρίσεις

#### Στίβος - Κλασικός αθλητισμός

Ο στίβος είναι το τρίτο δημοφιλέστερο άθλημα στην Ελλάδα, και το πρώτο όσον αφορά τα ατομικά αθλήματα. Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν πάνω από 350 εγγεγραμμένα σωματεία όσον αφορά τον κλασικό αθλητισμό.

Σπουδαιότεροι θεσμοί είναι το Πανελλήνιο πρωτάθλημα στίβου ανδρών, το Πανελλήνιο πρωτάθλημα στίβου γυναικών, το Πανελλήνιο πρωτάθλημα κλειστού στίβου ανδρών, και το Πανελλήνιο πρωτάθλημα κλειστού στίβου γυναικών, όλα με πολυνίκη σύλλογο τον Πανελλήνιο Γ.Σ.

Επίσης διεξάγονται το Πανελλήνιο πρωτάθλημα Δρόμου σε Ανώμαλο Έδαφος ανδρών, με πολυνίκη τον Παναθηναϊκό Α.Ο. και το Πανελλήνιο πρωτάθλημα Δρόμου σε Ανώμαλο Έδαφος γυναικών, με πολυνίκη τον Πανελλήνιο Γ.Σ.

Σε επίπεδο Ολυμπιακών Αγώνων, έως και το 2021, Έλληνες αθλητές και αθλήτριες έχουν κατακτήσει στον στίβο **30** μετάλλια (**8** χρυσά, **12** αργυρά, **10** χάλκινα). 

Όσον αφορά την συμμετοχή της Ελλάδας στο Παγκόσμιο Πρωτάθλημα Στίβου, έως και το 2023, Ελληνίδες αθλήτριες και αθλητές έχουν κατακτήσει 25 μετάλλια (6 χρυσά, 7 αργυρά, 12 χάλκινα). 

Και σε ότι αφορά την συμμετοχή της Ελλάδας στο Ευρωπαϊκό Πρωτάθλημα Στίβου, έως και το 2022, Ελληνίδες αθλήτριες και αθλητές έχουν κατακτήσει 34 μετάλλια (15 χρυσά, 8 αργυρά, 11 χάλκινα).

#### Άρση Βαρών

Η άρση βαρών είναι το δεύτερο ολυμπιακό άθλημα σε προσφορά μεταλλίων σε Ολυμπιακούς Αγώνες για την Ελλάδα, μετά τον στίβο, με συνολικά **15** μετάλλια (**6** χρυσά, **5** αργυρά, **4** χάλκινα) έως και το 2021. Τα ολυμπιακά μετάλλια έχουν κερδίσει 9 αθλητές και 1 αθλήτρια: οι Σωτήρης Βερσής (χάλκινο 1896), Αλέξανδρος Νικολόπουλος (χάλκινο 1896), Περικλής Κακούσης (χρυσό, 1904), Πύρρος Δήμας (χρυσό 1992, χρυσό 1996, χρυσό 2000, χάλκινο 2004), ο οποίος είναι ο Έλληνας αθλητής με τα περισσότερα ολυμπιακά μετάλλια, Βαλέριος Λεωνίδης (ασημένιο 1996), Λεωνίδας Σαμπάνης (ασημένιο 1996, ασημένιο 2000), Λεωνίδας Κόκκας (ασημένιο 1996), Κάχι Καχιασβίλι (χρυσό 1996, χρυσό 2000), Ιωάννα Χατζηιωάννου (χάλκινο 2000), Βίκτωρ Μήτρου (ασημένιο 2000). Περαιτέρω, στην Μεσολυμπιάδα του 1906 ο Δημήτριος Τόφαλος κατέκτησε χρυσό μετάλλιο αλλά πλέον σήμερα δεν αναγνωρίζεται ως ολυμπιακό. 

Περαιτέρω οι Έλληνες αθλητές της άρσης βαρών έχουν κατακτήσει πλήθος μεταλλίων σε άλλες διεθνείς διοργανώσεις, μεταξύ των οποίων και 8 χρυσά σε παγκόσμια πρωταθλήματα: Πύρρος Δήμας (1993, 1995, 1998), Κάχι Καχιασβίλι (1995, 1998, 1999) και Λεωνίδας Σαμπάνης (1998, 1999). Ενώ έχουν καταρρίψει πλήθος παγκόσμιων ρεκόρ. 

Σύμφωνα με το Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση, στο τέλος του 2023 υπήρχαν 61 σωματεία εγγεγραμμένα για το άθλημα της άρσης βαρών.

Κυριότεροι θεσμοί είναι το Πανελλήνιο πρωτάθλημα άρσης βαρών ανδρών, που ξεκίνησε το 1964, με πολυνίκη σύλλογο τη Χ.Α.Ν.Θ. και το Πανελλήνιο πρωτάθλημα άρσης βαρών γυναικών, που ξεκίνησε το 1989, με πολυνίκη τον Α.Ο. Σπάρτακος Ιωαννίνων.

Σπουδαιότερες διεθνείς αθλητικές διοργανώσεις στην Ελλάδα
---------------------------------------------------------

Η Ελλάδα έχει κατά καιρούς, και ιδιαίτερα από τη δεκαετία του 1980 και μετά, αναλάβει την διεξαγωγή μεγάλων διεθνών αθλητικών διοργανώσεων. 

Οι σπουδαιότερες διεθνείς αθλητικές διοργανώσεις που έχουν διεξαχθεί στην Ελλάδα είναι αδιαμφισβήτητα οι πρώτοι σύγχρονοι Ολυμπιακοί Αγώνες του 1896, και οι Θερινοί Ολυμπιακοί Αγώνες του 2004. Ενώ η Μεσολυμπιάδα του 1906, σήμερα πλέον δεν θεωρείται επισήμως μέρος των Ολυμπιακών Αγώνων. 

Άλλες μεγάλες πολυαθλητικές διοργανώσεις που διεξήχθησαν στην Ελλάδα ήταν οι Μεσογειακοί Αγώνες 1991. Επίσης, στην Ελλάδα έχουν διεξαχθεί οι Παράκτιοι Μεσογειακοί Αγώνες 2019, στην Πάτρα, και Παράκτιοι Μεσογειακοί Αγώνες 2023 στο Ηράκλειο της Κρήτης. 

Σε ατομικά αθλήματα, σπουδαιότερες αθλητικές διοργανώσεις που διεξήχθησαν στην Ελλάδα ήταν το Παγκόσμιο Πρωτάθλημα Στίβου, στην Αθήνα, το 1997, καθώς και το Ευρωπαϊκό Πρωτάθλημα Στίβου 1969, και το Ευρωπαϊκό Πρωτάθλημα Στίβου 1982. 

Σε ομαδικά αθλήματα, σπουδαιότερες αθλητικές διοργανώσεις ήταν το Παγκόσμιο Πρωτάθλημα Καλαθοσφαίρισης Ανδρών 1998, και το Ευρωμπάσκετ 1987, και Ευρωμπάσκετ 1995.

Επίσης, έχουν διεξαχθεί στην Ελλάδα το Παγκόσμιο Πρωτάθλημα Πετοσφαίρισης (Cosmovolley) ανδρών του 1994, και το Eυρωπαϊκό Πρωτάθλημα Πετοσφαίρισης ανδρών το 1995, σε Αθήνα και Πάτρα.

Παραπομπές
----------

1. ↑  Κουντούρη, Μαριλένα (7 Απριλίου 2022). «Η "Αθλητική Ιστορία των Ελλήνων από την αρχαιότητα μέχρι σήμερα"». *ΜΗΧΑΝΗ ΤΟΥ ΧΡΟΝΟΥ*. Ανακτήθηκε στις 26 Φεβρουαρίου 2024.
2. ↑  «Population by Country (2024) - Worldometer». *www.worldometers.info* (στα Αγγλικά). Ανακτήθηκε στις 26 Φεβρουαρίου 2024.
3. ↑  «European Countries by Population (2024) - Worldometer». *www.worldometers.info* (στα Αγγλικά). Ανακτήθηκε στις 26 Φεβρουαρίου 2024.
4. ↑  Sportsfeed (2 Μαρτίου 2024). «Στο πάνθεο ο Τεντόγλου, 57ος παγκόσμιος τίτλος για την Ελλάδα!». Ανακτήθηκε στις 2 Μαρτίου 2024.
5. ↑  «'Athens games were a success'» (στα αγγλικά). *The Guardian*. 2004-08-31. ISSN 0261-3077.. Ανακτήθηκε στις 2024-02-26.
6. 1 2  «Από τη λάμψη του 2004 στην καταστροφή». *ΤΟ ΒΗΜΑ*. 6 Αυγούστου 2016. Ανακτήθηκε στις 26 Φεβρουαρίου 2024.
7. ↑  Newsroom (14 Αυγούστου 2017). «Αθήνα 2004: Οι εγκαταλελειμμένες Ολυμπιακές εγκαταστάσεις 13 χρόνια μετά (Vid)». *CNN.gr*. Ανακτήθηκε στις 26 Φεβρουαρίου 2024.
8. ↑  «ΓΓΑ». *gss.gov.gr*. Ανακτήθηκε στις 24 Φεβρουαρίου 2024.
9. 1 2  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 24 Φεβρουαρίου 2024.
10. 1 2 3 4  «ΟΜΟΣΠΟΝΔΙΕΣ». *gss.gov.gr*. Ανακτήθηκε στις 24 Φεβρουαρίου 2024.
11. ↑  «Αθλήματα | Αθλητική Ομοσπονδία Νεφροπαθών & Μεταμοσχευμένων». Ανακτήθηκε στις 24 Φεβρουαρίου 2024.
12. ↑  «Αθλήματα». *EOAK*. Ανακτήθηκε στις 24 Φεβρουαρίου 2024.
13. ↑  newsroom, sport-fm (7 Ιουλίου 2022). «Αυγενάκης: «Πέφτει ο σπόρος για δημιουργία Ομοσπονδίας FootVolley-Eνισχύουμε τον αθλητικό τουρισμό»». *sport-fm.gr*. Ανακτήθηκε στις 26 Φεβρουαρίου 2024.
14. ↑  «Σεμινάριο για την εκμάθηση του κόρφμπολ | athlitiko». *Athlitiko.gr | Το αθλητικό site της Κρήτης*. 29 Σεπτεμβρίου 2022. Ανακτήθηκε στις 26 Φεβρουαρίου 2024.
15. ↑  Γυμναστήριο Παντείου Πανεπιστημίου, Korfball
16. ↑  Γυμναστήριο Παντείου Πανεπιστημίου, Korfball Πρόσκληση 2023-24
17. ↑  Εθνικό Μετσόβειο Πολυτεχνείο, Αθλητικό Κέντρο, Korfball
18. ↑  «Το παιχνίδι της ισότητας». *ΤΑ ΝΕΑ*. 3 Δεκεμβρίου 2009. Ανακτήθηκε στις 26 Φεβρουαρίου 2024.
19. ↑  Δαλαταριώφ, Παναγιώτης (7 Φεβρουαρίου 2020). «Korfball, το μοναδικό unisex άθλημα με μπάλα! | Gazzetta». *www.gazzetta.gr*. Ανακτήθηκε στις 26 Φεβρουαρίου 2024.
20. ↑  «History | Greece Lacrosse Assocation». *greece-lacrosse* (στα Αγγλικά). Ανακτήθηκε στις 27 Φεβρουαρίου 2024.
21. ↑  «Ολοκληρώθηκε η προετοιμασία της Εθνικής ομάδας Lacrosse (pics/vids)». *www.metrosport.gr*. Ανακτήθηκε στις 27 Φεβρουαρίου 2024.
22. ↑  Καμπάνης, Βλάσης, "Έλληνες ομογενείς έφεραν το lacrosse στη Θεσσαλονίκη (φωτο + video)", *Voria.gr.* 10 Ιουλίου 2018.
23. ↑  «Λακρός: Ένα άγνωστο σπορ που ήρθε στην Ελλάδα». *Sportday.gr*. 25 Οκτωβρίου 2023. Ανακτήθηκε στις 27 Φεβρουαρίου 2024.
24. ↑  Kollimenos), Παναγιώτης Κολλημένος(Panagiotis (15 Αυγούστου 2022). «Χάρηκαν το ποδοτεννις στο Στένωμα». *evrytaniasport.gr*. Ανακτήθηκε στις 26 Φεβρουαρίου 2024.
25. ↑  «Η καλύτερη «πράσινη» χρονιά στην ποδοαντισφαίριση». *pao1908.com*. 10 Νοεμβρίου 2020. Ανακτήθηκε στις 26 Φεβρουαρίου 2024.
26. ↑  «Ανοιχτό Τουρνουά Κροκέ στη Μαρίνα Γουβιών». *ΕΝΗΜΕΡΩΣΗ On Line*. 8 Μαΐου 2022. Ανακτήθηκε στις 26 Φεβρουαρίου 2024.
27. 1 2 3 4 5 6 7  Nikolaou, Thanasis (3 Δεκεμβρίου 2021). «Γιατί ο στίβος είναι το Νο1 άθλημα στην Ελλάδα». *Sportsfeed*. Ανακτήθηκε στις 24 Φεβρουαρίου 2024.
28. 1 2 3 4 5 6 7  ΚαπαResearch - Motorsport Greece, "Το «Ράλλυ Ακρόπολις» και ο μηχανοκίνητος αθλητισμός στην Ελλάδα, Παρουσίαση πανελλαδικής έρευνας κοινής γνώμης", Δεκέμβριος 2022.
29. 1 2  Nikolaou, Thanasis (25 Απριλίου 2022). «Ομαδικά αθλήματα: Το πόλο κορυφαίο όλων στην Ελλάδα, μαύρη τρύπα το χάντμπολ». Ανακτήθηκε στις 24 Φεβρουαρίου 2024.
30. ↑  «Εγγεγραμμένα σωματεία για Ποδόσφαιρο| Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 26 Φεβρουαρίου 2024.
31. ↑  «Εγγεγραμμένα σωματεία για Καλαθοσφαίριση | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 26 Φεβρουαρίου 2024.
32. ↑  «Εγγεγραμμένα σωματεία για Πετοσφαίριση | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 26 Φεβρουαρίου 2024. Ανακτήθηκε στις 26 Φεβρουαρίου 2024.
33. ↑  «Hellenic Volleyball League - Πρωταθλήτριες Ομάδες - Χρυσή Βίβλος 1936-2023». *www.volleyleague.gr*. Ανακτήθηκε στις 26 Φεβρουαρίου 2024.
34. ↑  «Hellenic Volleyball League - Η «Χρυσή Βίβλος» του Κυπέλλου Ελλάδας». *www.volleyleague.gr*. Ανακτήθηκε στις 26 Φεβρουαρίου 2024.
35. ↑  «Hellenic Volleyball League - Η ιστορία του Σούπερ Καπ». *www.volleyleague.gr*. Ανακτήθηκε στις 26 Φεβρουαρίου 2024.
36. ↑  s.a, sunTech. «Χρυσή Βίβλος». *www.volleyball.gr*. Ανακτήθηκε στις 26 Φεβρουαρίου 2024.
37. ↑  «Εγγεγραμμένα σωματεία για Υδατοσφαίριση| Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr.* Αρχειοθετημένο στις 27 Φεβρουαρίου 2024.
38. ↑  «Εγγεγραμμένα σωματεία για Χειροσφαίριση| Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr.* Ανακτήθηκε στις 27 Φεβρουαρίου 2024. Αρχειοθετημένο στις 28 Φεβρουαρίου 2024.
39. ↑  Athens 2004 handball men Results, *olympics.com*
40. ↑  ΟΧΕ, Ιστορία.
41. 1 2  «Ανάρτηση Πράξεων στο Διαδίκτυο | Πρόγραμμα Δι@ύγεια - ΥΠΑΓΩΓΗ ΑΘΛΗΜΑΤΩΝ ΜΠΕΪΖΜΠΟΛ & ΜΠΕΪΖΜΠΟΛ5 ΣΤΗΝ ΕΛΛΗΝΙΚΗ ΟΜΟΣΠΟΝΔΙΑ ΜΠΕΪΖΜΠΟΛ ΣΟΦΤΜΠΟΛ». *diavgeia.gov.gr*. 21 Δεκεμβρίου 2022. Ανακτήθηκε στις 25 Φεβρουαρίου 2024.
42. 1 2 3  «Ξεχωριστός κλάδος άθλησης το Βeach Handball!». *handball.org.gr*. 28 Σεπτεμβρίου 2021. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 28 Φεβρουαρίου 2024.
43. ↑  Γιαννούλης, Χρήστος (29 Ιουλίου 2018). «Beach Χάντμπολ: Παγκόσμια Πρωταθλήτρια η Ελλάδα». *CNN.gr*. Αρχειοθετήθηκε από το πρωτότυπο στις 16 Ιουλίου 2023. Ανακτήθηκε στις 28 Φεβρουαρίου 2024.
44. ↑  «Παγκόσμιο Beach Hanball: Την 4η θέση κατέκτησαν η Εθνική Γυναικών-Ανδρών!». *Neakriti*. 26 Ιουνίου 2022. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 28 Φεβρουαρίου 2024.
45. ↑  Χολίδης, Κώστας (22 Μαΐου 2016). «Πρωταθλητής Ευρώπης ο ΓΑΣ Κιλκίς». *www.sport24.gr*. Αρχειοθετήθηκε από το πρωτότυπο στις 1 Φεβρουαρίου 2023. Ανακτήθηκε στις 28 Φεβρουαρίου 2024.
46. ↑  «Hall Of Fame». *Futsal Hellas*. Ανακτήθηκε στις 1 Μαρτίου 2024.
47. ↑  Γαβαλα, Του Νικου (31 Ιανουαρίου 2009). «Ποδόσφαιρο σάλας, η «πηγή» νέων ταλέντων». *Η ΚΑΘΗΜΕΡΙΝΗ*. Ανακτήθηκε στις 1 Μαρτίου 2024.
48. ↑  Ζαγκώτσης, Βαγγέλης (27 Μαΐου 2023). «Αναγνωρίστηκε ως ξεχωριστό άθλημα το ποδόσφαιρο σάλας - STARSPORTS.GR». *starsports.gr*. Ανακτήθηκε στις 1 Μαρτίου 2024.
49. ↑  nsyriotis (25 Μαΐου 2023). «Ιστορική μέρα για το Ποδόσφαιρο Σάλας». *ΕΠΣ ΣΑΛΑΣ*. Ανακτήθηκε στις 1 Μαρτίου 2024.
50. ↑  «Ανάρτηση Πράξεων στο Διαδίκτυο | Πρόγραμμα Δι@ύγεια - ΧΟΡΗΓΗΣΗ ΕΙΔΙΚΗΣ ΑΘΛΗΤΙΚΗΣ ΑΝΑΓΝΩΡΙΣΗΣ ΣΤΗΝ ΕΝΩΣΗ ΠΟΔΟΣΦΑΙΡΙΚΩΝ ΣΩΜΑΤΕΙΩΝ ΣΑΛΑΣ ΝΟΤΙΟΥ, ΚΕΝΤΡΙΚΗΣ ΕΛΛΑΔΑΣ ΚΑΙ ΝΗΣΩΝ». *diavgeia.gov.gr*. 28 Φεβρουαρίου 2024. Ανακτήθηκε στις 1 Μαρτίου 2024.
51. ↑  Χρυσάφης, Κώστας (1 Μαρτίου 2024). «Αναγνώριση της ΕΠΣ Σάλας από ΓΓΑ». *ΕΠΣ ΣΑΛΑΣ*. Ανακτήθηκε στις 1 Μαρτίου 2024.
52. ↑  «ΠΡΟΚΗΡΥΞΕΙΣ Αρχεία». *ΕΠΣ ΣΑΛΑΣ*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
53. ↑  «Εγγεγραμμένα σωματεία για το Ποδόσφαιρο σάλας | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
54. ↑  «Futsal: Ο πρώτος τίτλος για την Κωνσταντίνα Γουλιμή με την ΑΕΚ - Ilia.news». *ilia.news*. 15 Νοεμβρίου 2022. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
55. ↑  «Κυπελλούχος στο Futsal η Γουλιμή με την ΑΕΚ | Εφημερίδα Πρωινή». 17 Νοεμβρίου 2022. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
56. ↑  nsyriotis (9 Οκτωβρίου 2023). «Futsal Super Cup Γυναικών "Βασιλική Αυγουστίνου" κατά της έμφυλης βίας». *ΕΠΣ ΣΑΛΑΣ*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
57. ↑  nsyriotis (10 Οκτωβρίου 2023). «Στηρίξτε έμπρακτα το Futsal Super Cup Γυναικών». *ΕΠΣ ΣΑΛΑΣ*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
58. ↑  «Εθνική Ομάδα». *Futsal Hellas*. Αρχειοθετήθηκε από το πρωτότυπο στις 1 Μαρτίου 2024. Ανακτήθηκε στις 1 Μαρτίου 2024.
59. ↑  «EPO - Hellenic Football Federation - Εθνική Ομάδα Σάλας Ανδρών - Κεντρική». *www.epo.gr*. Ανακτήθηκε στις 1 Μαρτίου 2024.
60. ↑  Λακασάς, Απόστολος (28 Νοεμβρίου 2014). «Κάθε χωριό και ομάδα… χόκεϊ στην Αργολίδα». *Η ΚΑΘΗΜΕΡΙΝΗ* (στα greek). Ανακτήθηκε στις 25 Φεβρουαρίου 2024. CS1 maint: Μη αναγνωρίσιμη γλώσσα (link)
61. ↑  «Μετά το χόκεϊ τέλος και για το μπέιζμπολ». e-typos.com/. Αρχειοθετήθηκε από το πρωτότυπο στις 2 Απριλίου 2015. Ανακτήθηκε στις 25 Απριλίου 2015.
62. ↑  «Ανάρτηση Πράξεων στο Διαδίκτυο | Πρόγραμμα Δι@ύγεια - ΧΟΡΗΓΗΣΗ ΕΙΔΙΚΗΣ ΑΘΛΗΤΙΚΗΣ ΑΝΑΓΝΩΡΙΣΗΣ ΣΤΗΝ ΕΛΛΗΝΙΚΗ ΟΜΟΣΠΟΝΔΙΑ ΧΟΚΕΥ». *diavgeia.gov.gr*. 14 Ιουλίου 2021. Ανακτήθηκε στις 25 Φεβρουαρίου 2024.
63. ↑  «Ανάρτηση Πράξεων στο Διαδίκτυο | Πρόγραμμα Δι@ύγεια - ΧΟΡΗΓΗΣΗ ΕΙΔΙΚΗΣ ΑΘΛΗΤΙΚΗΣ ΑΝΑΓΝΩΡΙΣΗΣ ΣΤΗΝ ΕΛΛΗΝΙΚΗ ΟΜΟΣΠΟΝΔΙΑ ΜΠΕΪΖΜΠΟΛ ΣΟΦΤΜΠΟΛ ΓΙΑ ΤΟ ΑΘΛΗΜΑ ΤΟΥ ΣΟΦΤΜΠΟΛ». *diavgeia.gov.gr*. 24 Ιουνίου 2021. Ανακτήθηκε στις 25 Φεβρουαρίου 2024.
64. ↑  «Ανάρτηση Πράξεων στο Διαδίκτυο | Πρόγραμμα Δι@ύγεια - Χορήγηση ειδικής αθλητικής αναγνώρισης στην ΕΛΛΗΝΙΚΗ ΟΜΟΣΠΟΝΔΙΑ ΔΙΕΛΚΥΣΤΙΝΔΑΣ». *diavgeia.gov.gr*. 20 Δεκεμβρίου 2022. Ανακτήθηκε στις 25 Φεβρουαρίου 2024.
65. ↑  Γεωργόπουλος, Σταύρος (13 Δεκεμβρίου 2023). «1o Πανελλήνιο πρωτάθλημα Διελκυστίνδας κλειστού χώρου «Άρης Σεϊταρίδης»». *Apex Sports*. Ανακτήθηκε στις 25 Φεβρουαρίου 2024.
66. ↑  «Εγγεγραμμένα σωματεία για Κλασικό Αθλητισμό| Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 26 Φεβρουαρίου 2024.
67. ↑  Sportsfeed (4 Φεβρουαρίου 2024). «56 οι παγκόσμιοι τίτλοι της Ελλάδας σε Ολυμπιακά αθλήματα». Ανακτήθηκε στις 26 Φεβρουαρίου 2024.
68. ↑  «Εγγεγραμμένα σωματεία | Ηλεκτρονικό Μητρώο Αθλητικών Σωματείων με Ειδική Αθλητική Αναγνώριση». *somateia.gga.gov.gr*. Αρχειοθετήθηκε από το πρωτότυπο στις 28 Φεβρουαρίου 2024. Ανακτήθηκε στις 27 Φεβρουαρίου 2024.
69. ↑  «Ομαδικά Ανδρών - Αρχικη» (στα Αγγλικά). 10 Φεβρουαρίου 2015. Ανακτήθηκε στις 27 Φεβρουαρίου 2024.
70. ↑  «Ομαδικά Γυναικών - Αρχικη» (στα Αγγλικά). 10 Φεβρουαρίου 2015. Ανακτήθηκε στις 27 Φεβρουαρίου 2024.